KIRJALLINEN KYSYMYS E-0710/01 esittäjä(t): Pietro-Paolo Mennea (ELDR) komissiolle. Pohjaveden saastuminen San Ferdinandon kunnassa.



Virallinen lehti nro 318 E , 13/11/2001 s. 0105 - 0106



KIRJALLINEN KYSYMYS E-0710/01 esittäjä(t): Pietro-Paolo Mennea (ELDR) komissiolle (8. maaliskuuta 2001) Aihe: Pohjaveden saastuminen San Ferdinandon kunnassa San Ferdinandon kunnassa Apuliassa on todettu laittomien jätevesiputkien saastuttaneen pohjavettä tuhoisasti. Putkista pääsee terveydelle haitallista, vaarallisia bakteereja sisältävää vettä paikkakunnan joillekin alueille, mikä paljastuu alaan erikoistuneen tutkimuslaitoksen tekemien biologisten tutkimusten tuloksista. Ongelma koskee pääasiassa Contrada Fontanan ja Contrada Carro Chiuson alueita. - Trinitapolin käräjäoikeus tuomitsi Apuliassa sijaitsevan San Ferdinandon kunnan ja ANAS:n korvauksiin edellä mainitun saastumisen aiheuttamista vahingoista (tuomio 76/99). - Seudulla on merkittäviä hedelmä- ja vihannesviljelmiä, joiden tuotteita myydään Italiassa ja muualla Euroopassa. - Syöpä-, leukemia- ja maksatulehdustapaukset ovat yleistyneet nykyään laittomasti jätteidenpolttolaitoksena käytettävän kaatopaikan takia. Voiko komissio pyrkiä lopettamaan vakavat ympäristötuhot ja osoittamaan kaikki edellä mainituista rikkomuksista vastuussa olevat henkilöt? Margot Wallströmin komission puolesta antama vastaus (11. toukokuuta 2001) Komission valtuudet rajoittuvat EY:n perustamissopimuksessa sille myönnettyihin valtuuksiin, ja sen erityisellä vastuulla on varmistaa, että yhteisön oikeutta sovelletaan oikein kaikissa jäsenvaltioissa. EY:n perustamissopimuksen 211 artiklan (entisen 155 artiklan) mukaan turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklan (entisen 169 artiklan) mukaan, jos komissio päätösvaltansa(1) puitteissa katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Yhteisöjen tuomioistuimen tuomioissa päätetään kuitenkin vain, onko yhteisön oikeutta rikottu. Yhteisöjen tuomioistuin ei voi määrätä jäsenvaltiota maksamaan sakkoja yhteisön oikeuden rikkomisesta kärsimään joutuneelle yksilölle eikä antaa määräyksiä hallintoelimille. Vain kansalliset tuomioistuimet voivat antaa määräyksiä hallintoelimille ja mitätöidä kansallisen päätöksen. Kyseiseen tapaukseen voisivat kuitenkin soveltua yhdyskuntajätevesien käsittelystä 21. toukokuuta 1991 annettu neuvoston direktiivi 91/271/ETY(2) ja jätteistä 15. heinäkuuta 1975 annettu neuvoston direktiivi 75/442/ETY(3), sellaisena kuin se on muutettuna 18. maaliskuuta 1991 annetulla neuvoston direktiivillä 91/156/EY(4). Direktiivin 91/271/ETY nojalla jäsenvaltioiden on varmistettava, että keräysjärjestelmään saapuvat yhdyskuntajätevedet käsitellään ennen vesistöön laskemista biologisesti tai muulla tavalla 31. päivään joulukuuta 2000 mennessä kaikkien yli 15 000 asukkaan taajamien jätevesipäästöjen osalta. Jätteistä annetun direktiivin 75/442/ETY, sellaisena kuin se on muutettuna, tavoitteena on suojella ihmisten terveyttä ja ympäristöä jätteen keräämisen, kuljettamisen, käsittelemisen, varastoimisen ja kaatopaikalle sijoittamisen vahingollisilta vaikutuksilta. Parlamentin jäsenen antamien tietojen perusteella ja koska valitukselle yhteisön oikeuden soveltamisesta ei ole riittäviä perusteita, kahta edellä mainittua direktiiviä ei voida katsoa rikotun. Jos parlamentin jäsen hankkii yksityiskohtaiset tiedot, joiden perusteella komissio voi arvioida kysymyksiä suhteessa sovellettavaan yhteisön ympäristölainsäädäntöön, komissio voi aloittaa tapauksen tutkinnan. (1) Komission päätösvallan painopistealueet ja kriteerit luetellaan neljännessätoista vuosikertomuksessa yhteisön oikeuden soveltamisen valvonnasta (1996), EYVL C 332, 3.11.1997. (2) EYVL L 135, 30.5.1991. (3) EYVL L 194, 25.7.1975. (4) EYVL L 78, 26.3.1991.